Koͤnd ich erwerben (Mit aufgelösten Abbreviaturen)
Koͤnd ich erwerben
ein lachen dur zart·
so wer bewart·
Min sêndes vngemach·
ich můs verderben·
si enwelle also·
mich machen vro·
der ich das beste ie sprach·
das were an froͤiden ein froͤilicher funt·
zwar solt ich sterben·
sehe ich den munt·
noch zeiner stunt·
ich wurde gesunt·

Helfent an kaffe
das vroͤwelin·
ir liechten schin·
swer kan versinnen sich·
ia enkan geschaffe·
nicht al min sang·
wer seit ir dank·
ob si verdêrbet mich·
des ist min herze von sorgen beswert·
ich tumber affe·
bin húr vnwert·
vil me dan vert·
sît das si min nit gert·

Swenn ich ver eine
so wúnsch ich ir·
vnd da bi mir·
das vns lieb geschehe·
es schat ir kleine·
das mir sanfte tůt·
iast si doch gůt·
des wil ich ir iehen·
gegen ir ist ze ringe der kriechen golt·
zart lip aleine
ich bin dir holt
vf richen solt·
dir singet hetzebolt·

Deutsche Philologie
Deutschland
14. Jahrhundert
Mittelhochdeutsch
Versdichtung
Codex Manesse